**Informatīvais ziņojums**

**“Latvijas nostāja Eiropas Savienības neformālajā Transporta ministru video formāta padomē 2020. gada 29. oktobrī”**

2020. gada 29. oktobrī notiks Eiropas Savienības (turpmāk – ES) neformālā Transporta ministru video formāta sanāksme par nākotnes mobilitāti un tās ilgtspējības, drošības un efektivitātes uzlabošanu digitālās revolūcijas laikā.

Sanāksmē plānots koncentrēties uz mobilitātes digitālo pārveidošanu, kā arī pieņemt Passau deklarāciju, kas dotu impulsu turpmākajai Eiropas transporta politikai un, pie kuras šobrīd notiek darbs, kā arī sniegtu jautājumu par to, kādu ieguldījumu digitālā transformācija var dot Eiropas Komisijas (turpmāk – Komisija) plānotajai ilgtspējīgas un gudras mobilitātes stratēģijai un attiecīgi arī Eiropas Zaļajam kursam. COVID-19 vīrusa izplatība ir devusi papildus impulsu digitālajai revolūcijai. Vācijas Prezidentūra uzskata, ka ES vajadzētu uzturēt un paātrināt šo dinamiku, obligāti izmantojot digitālās transformācijas radītās iespējas mobilitātei, tādējādi panākot ilgtspējīgu, efektīvu un drošu mobilitāti.

Sanāksmes laikā plānots diskutēt, kuras labākās nacionālās iniciatīvas prakses būtu piemērojamas arī ES līmenī mobilitātes digitālās pārveidošanas jomā, kādai būtu jāizskatās Komisijas izziņotajai “Eiropas mobilitātes datu telpai”, kā arī kādus pasākumus tas prasīs ES līmenī. Papildus tiks diskutēts arī par to, kā mobilitātes digitālā transformācija padara transporta nozari draudzīgāku klimatam visā Eiropā un kā tā atbalsta Eiropas Zaļā kursa īstenošanu, vienlaikus uzlabojot ES konkurētspēju.

Atbildot uz diskusiju jautājumiem, Latvijas uzsvērs, ka viens no virzieniem ir Eiropas Savienības regulējuma saskaņošana starp konkrētiem transporta veidiem, lai varētu radīt multimodālus, efektīvus un digitalizētus pārrobežu risinājumus. Tomēr, vissteidzamākais pasākums, kas jārisina, ir “obligāto” datu identificēšana, kuriem vajadzētu būt pieejamiem no katras dalībvalsts, lai nodrošinātu mobilitātes pakalpojumu veiksmīgu attīstību, tostarp novēršot pārrobežu šķēršļus. Kā viens no galvenajiem šķēršļiem ir minams- piekļuve datiem un to centralizācija.

Dati ir būtiska digitālā vienotā tirgus sastāvdaļa un ir vēl neizmantots resurss izaugsmei, ja tos nekavē tehniskas un juridiskas barjeras. Lai attīstītu datu ekonomiku, Latvija kopumā atbalsta pieeju, ka visi dati, kas atbilst atvērto datu principiem, ir pieejami bez maksas un ierobežojumiem. Vienlaikus jāpievērš uzmanība, ka datu izmantošanas kavēkļu novēršana ir komplekss pasākumu kopums. Digitālā transformācija kopā ar atklātākiem un pieejamākiem mobilitātes datiem var nodrošināt, ka mobilitātes ieradumi var mainīties un sabiedriskais un multimodālais transports kļūst efektīvāks un uzticamāks, tādējādi arī populārāks. Uzticama un efektīva multimodālā mobilitāte kļūst klimatam draudzīgāka, jo ir iespēja mazāk laika pavadīt ceļojot, kas ir būtiski patērētājam un tas ir nozīmīgs solis pretī Zaļā kursa idejām.

Iesniedzējs: Satiksmes ministrs T. Linkaits

Vīzē: Valsts sekretāre I. Stepanova

Evita Nagle

Tel.67028190

evita.nagle@sam.gov.lv